Pirus SARS-CoV-2 dikirakaan manyabar di antara urang-urang tautama malalui curatan pahinakan (droplet) nang dikulihakan rahatan batuk. Curatan ngini jua kawa dihasilakan matan wahin wan pahinakan nurmal. Lain pada ngitu, pirus kawa manyabar marga manggawil parmukaan banda nang takambuh wan imbah ngitu takana muha urang. Panyakit COVID-19 liwar manjangkit rahatan paharitnya baisi gajala, walau panyabaran kawa haja tajadi sabalum gajala cungul. Pariuda waktu antara paparan pirus wan cungulnya gajala rancaknya sakira lima hari, tagal kawa jua bakisar matan dua sampai ampat walas hari. Gajala nang rancak di antaranya awak panas, batuk, wan ngalih bahinak. Kumplikasi kawa babantuk pneumonia wan panyakit pahinakan akut barat. Kadada patatambaan antipirus husus gasan panyakit ngini. Patatambaan primer nang dibarii barupa tarapi simtomatik wan suportip. Langkah-langkah pahaga nang dianjurakan di antaranya babasuh tangan, manukupi muntung rahatan batuk, mamuruk maskar, mahatiakan jarak lawan urang, lawan pamantauan wan isulasi diri gasan urang nang marasa bahua inya tajangkit.